section_heading: Prvi svjetski rat
paragraph_text: U listopadu 1916. imenovan je zapovjednikom 73. pješačke divizije. Navedena divizija nalazila se na Rumunjskom bojištu u sastavu 9. armije, te s istom Goiginger sudjeluje u invaziji na Rumunjsku. Nakon poraza Rumunjske sa 73. pješačkom divizijom ponovno je premješten na tirolski dio Talijanskog bojišta i to u sastav Jugozapadnog fronta. Ubrzo je međutim, divizija premještena na sočanski dio ratišta gdje sudjeluje u borbama oko Monte San Gabrielea za što je i odlikovan. Prije početka Kobaridske ofenzive dodijeljeno mu je zapovjedništvo nad novoformiranom 60. pješačkom divizijom koja je nastala na temelju jedinica 73. divizije kojom je do tada zapovijedao. Ubrzo potom postaje zapovjednikom Korpusa Goiginger, da bi u ožujku 1918. preuzeo zapovjedništvo XXIV. korpusa. Zapovijedajući navedenim korpusom istaknuo se u Bitci na Piavi u kojoj su jedinice pod njegovim zapovjedništvom zauzele Montello, za što je odlikovan ordenom vojnog reda Marije Terezije.